b'\n_START_ARTICLE_\nSoluviestint\xc3\xa4\n_START_PARAGRAPH_\nSoluviestint\xc3\xa4 eli solusignalointi tarkoittaa soluun suuntautuvaa viestint\xc3\xa4\xc3\xa4 ja siihen reagointia. Solut muuttavat toimintaansa ymp\xc3\xa4rist\xc3\xb6st\xc3\xa4 saapuvien viestien mukaisesti. Monisoluisten eli\xc3\xb6iden solujen t\xc3\xa4ytyy jatkuvasti viesti\xc3\xa4 kesken\xc3\xa4\xc3\xa4n pysty\xc3\xa4kseen toimimaan kokonaisuutena. Kukin solu reagoi viesteihin sen mukaan, millaiseksi solu on yksil\xc3\xb6nkehityksen aikana erilaistunut. My\xc3\xb6s yksisoluiset eli\xc3\xb6t viestiv\xc3\xa4t toisilleen. Esimerkiksi Saccharomyces cerevisiae -hiiva viestii olevansa valmis fuusioitumaan toisen hiivan kanssa._NEWLINE_Tyypillisess\xc3\xa4 soluviestint\xc3\xa4tapahtumassa solun luo saapuu jokin signaalimolekyyli, esimerkiksi hormoni, joka sitoutuu solun pinnalla olevaan reseptoriin. Reseptori aktivoi jonkin solun sis\xc3\xa4ll\xc3\xa4 olevan molekyylin, joka kuljettaa signaalia eteenp\xc3\xa4in. Usein signaali p\xc3\xa4\xc3\xa4tyy tumaan s\xc3\xa4\xc3\xa4telem\xc3\xa4\xc3\xa4n geenien toimintaa. Erilaisia signalointiteit\xc3\xa4 on suuret m\xc3\xa4\xc3\xa4r\xc3\xa4t.\n_START_SECTION_\nSignaalinv\xc3\xa4litt\xc3\xa4j\xc3\xa4t solun sis\xc3\xa4ll\xc3\xa4\n_START_PARAGRAPH_\nSignaali on v\xc3\xa4litett\xc3\xa4v\xc3\xa4 eteenp\xc3\xa4in reseptorilta solun pinnalta. T\xc3\xa4t\xc3\xa4 ty\xc3\xb6t\xc3\xa4 hoitavat solunsis\xc3\xa4iset signaalimolekyylit. Signaalimolekyylit voivat olla pieni\xc3\xa4 kuten cAMP tai kalsiumionit. Pieni\xc3\xa4 solunsis\xc3\xa4isi\xc3\xa4 signaalimolekyylej\xc3\xa4 kutsutaan toisiol\xc3\xa4heteiksi. Erilaiset proteiinit sen sijaan ovat suuria solunsis\xc3\xa4isin\xc3\xa4 signaalimolekyylein\xc3\xa4._NEWLINE_Solunsis\xc3\xa4isill\xc3\xa4 signalointiproteiineilla on erityylisi\xc3\xa4 teht\xc3\xa4vi\xc3\xa4: jotkin yksinkertaisesti siirt\xc3\xa4v\xc3\xa4t signaalin seuraavalle signalointitien j\xc3\xa4senelle, jotkin kuljettavat signaalin solulimasta tumaan, toiset muodostavat er\xc3\xa4\xc3\xa4nlaisen muuntimen jonka avulla signaali v\xc3\xa4littyy erityyliselt\xc3\xa4 proteiinilta toiselle, jotkin lis\xc3\xa4\xc3\xa4v\xc3\xa4t signaalin tehoa, er\xc3\xa4\xc3\xa4t muuntavat signaalin erilaiseen muotoon, jotkin levitt\xc3\xa4v\xc3\xa4t signaalin muillekin signalointiteille ja jotkin yhdist\xc3\xa4v\xc3\xa4t eri signalointiteiden signaaleja.\n_START_SECTION_\nEsimerkkej\xc3\xa4\n_START_PARAGRAPH_\nJak-STAT on hyvin tunnettu entsyymikytkent\xc3\xa4inen signalointitie. Kuvassa signaalimolekyyli (punainen kolmio) kiinnittyy reseptoriin (vihre\xc3\xa4) solukalvolla. Kiinnittyminen aktivoi Jak-entsyymit (keltaisella), jotka puolestaan aktivoivat STAT-entsyymit (sinisell\xc3\xa4). STAT-entsyymit muodostavat parin, joka kulkeutuu tumaan ja aktivoi geenin. Jak-STAT -signalointitie on esimerkki nopeasta signaloinnista, jossa viesti v\xc3\xa4littyy tumaan harvojen v\xc3\xa4lik\xc3\xa4sien kautta._NEWLINE_Soluviestint\xc3\xa4\xc3\xa4n osallistuu usein lukuisia molekyylej\xc3\xa4. My\xc3\xb6s Jak-STAT -signalointitiehen liittyy laaja joukko s\xc3\xa4\xc3\xa4telyproteiineja.\n_START_SECTION_\nSoluviestinn\xc3\xa4n h\xc3\xa4iri\xc3\xb6t\n_START_PARAGRAPH_\nJoskus soluun saapuva viesti ei mene loppuun asti perille. T\xc3\xa4m\xc3\xa4 voi johtua monista eri syist\xc3\xa4. Signaalimolekyylin reseptori tai solunsis\xc3\xa4inen signalointiproteiini voi olla inaktivoitunut. Signaalimolekyyli my\xc3\xb6s saatetaan, joskus reseptoreineen, tuhota solussa signaalin saavuttua. Joskus solussa on erityisi\xc3\xa4 proteiineja, joiden teht\xc3\xa4v\xc3\xa4n\xc3\xa4 on katkaista signaalitien kulku. Esimerkiksi sy\xc3\xb6p\xc3\xa4solut eiv\xc3\xa4t reagoi moniin niille tarkoitettuihin viesteihin. Sen sijaan sy\xc3\xb6p\xc3\xa4solut vahvistavat signalointiteit\xc3\xa4, jotka aiheuttavat solun jakautumista ja siis kasvaimen kasvua._NEWLINE_Signaalien hylk\xc3\xa4\xc3\xa4minen kuuluu my\xc3\xb6s normaaliin solun toimintaan, sill\xc3\xa4 kaikkien solujen ei kuulukaan vastata kaikkiin signaaleihin. Solut erilaistuvat yksil\xc3\xb6nkehityksess\xc3\xa4 vastaamaan tiettyihin signaaleihin ja niihinkin usein eri tavalla kuin toisin erilaistuneet solut.'